পাঠক হিসেবে আমরা অবশ্য ভুলে যাইনি যে, উপন্যাস খণ্ড খণ্ড করে বা বিভিন্ন অধ্যায়ে বিভক্ত করে লেখা হয়। শুধু উপন্যাস নয়, মহাকাব্যের কথা যদি বিবেচনা করি, তাহলে ‘মহাভারত’, ‘গিলগামেশ’-এর গল্পগুলোও এলোমেলোভাবে লেখা বা যুক্ত। ‘হপস্কচ’ উপন্যাসটি, বলতে পারি, এসব রচনাকেও কাঠামোগতভাবে ছাড়িয়ে গেছে। এটিই হচ্ছে সবচেয়ে চূর্ণ-বিচূর্ণ, ছিন্ন-বিচ্ছিন্ন রচনা। কাহিনীটি একবার দৃশ্যমান হয়ে ওঠে, আরেকবার কুয়াশা এসে ঘিরে ধরে। কর্তাজারই এভাবে বেশকিছু অবিস্মরণীয় ঘটনার উপস্থাপন ঘটিয়েছেন এই উপন্যাসে। হিচককের চলচ্চিত্রের মতো ঘটনাগুলো পাঠককে তীব্রভাবে তাড়িত করবে। মানবিক অস্তিত্বের আখ্যান হিসেবে ‘হপস্কচ’ নিঃসন্দেহে একটি মহৎ উপন্যাস। উত্তর-আধুনিক নান্দনিক উপন্যাস হিসেবে সার্ত্রে ও কামুর পাশাপাশি কর্তাজারের নামও মহান এক ঔপন্যাসিক হিসেবে উল্লিখিত হবে। যেভাবে খুশি এবং যেখান থেকে খুশি, উপন্যাসটি পড়া যাবে। বহুবিচূর্ণ বিপ্রতীপ পাঠ থেকে মানবিক চৈতন্যকে এভাবেই ছুঁয়ে দিতে চেয়েছেন হুলিও কর্তাজার। ৎ